
Text rozhodnutia
Súd: Krajský súd Bratislava Spisová značka: 3Cob/303/2014 Identifikačné číslo súdneho spisu: 1713212124 Dátum vydania rozhodnutia: 30. 12. 2014 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2014:1713212124.2 Uznesenie Krajský súd v Bratislave v právnej veci navrhovateľa ALKA TRACKT, s.r.o., Mýtna 1715/52, Pezinok, IČO: 35 939 940, proti odporcovi EuroFinancovanie s.r.o., Nové Záhrady I 13/A, Bratislava, IČO: 44 731 906 práv. zast. advokátom JUDr. Martinom Bránikom, K. Marxa 10, Levice o určenie neúčinnosti právneho úkonu a o odvolaní odporcu proti uzneseniu Okresného súdu Pezinok č.k. 36Cb/200/2013-156 zo dňa 12.augusta 2014, jednohlasne takto r o z h o d o l : Krajský súd v Bratislave uznesenie Okresného súdu Pezinok č.k. 36Cb/200/2013-156 zo dňa 12.augusta 2014 p o t v r d z u j e o d ô v o d n e n i e : Napadnutým uznesením súd prvého stupňa zamietol návrh odporcu na zrušenie predbežného opatrenia nariadeného uznesením č.k. 36Cb/200/2013-55 zo dňa 28.8.2013. V odôvodnení napadnutého uznesenia uviedol, že podaním zo dňa 22.01.2014 odporca žiadal zrušiť uznesenie o nariadení predbežného opatrenia 36Cb/200/2013 - 55 zo dňa 28.08.2013 odvolávajúc sa na pominutie dôvodov, pre ktoré bolo predbežné opatrenie nariadené, čo odôvodnil tým, že Jaromír Šimko ako predávajúci z odporovaného právneho úkonu je vlastníkom resp. spoluvlastníkom ďalších nehnuteľností v hodnote cca. 400.000,-EUR resp. 355.000,-EUR, teda má iný majetok, ktorý navrhovateľ môže použiť na uspokojenie svojej údajnej pohľadávky v rámci exekúcie v prípade, ak bude úspešný v konaní vedenom proti Jaromírovi Šimkovi. Odporca v návrhu uviedol, že v čase rozhodovania o nariadení predbežného opatrenia súd prvého stupňa nemal vedomosť o týchto skutočnostiach a dôkazoch a teda vychádzal výlučne z jednostranných tvrdení navrhovateľa a z nesprávnych predpokladov pri nariadení predbežného opatrenia, nakoľko dôvodná obava z ohrozenia výkonu rozhodnutia v čase rozhodnutia súdu o predbežnom opatrení neexistovala. Doplnením zo dňa 06.05.2014 odporca uviedol, že konanie pod sp. zn. 33Cb/187/2013, v ktorom sa navrhovateľ domáhal od Jaromíra Šimka zaplatenia sumy 140.000,-EUR bolo právoplatne zastavené a nemôže existovať obava z ohrozenia výkonu rozhodnutia. Súd prvého stupňa poukázal na ustanovenie § 77 ods. 2 O.s.p. podľa ktorého súd predbežné opatrenie zruší, ak pominú dôvody, pre ktoré bolo nariadené, teda, že nastane taká zmena skutkového stavu, aby dôvody nariadenia predbežného opatrenia uvedené v rozhodnutí súdu odpadli. Súd prvého stupňa uviedol, že v prejednávanej veci boli dôvodmi nariadenia predbežného opatrenia potreba predísť nastoleniu stavu zmeny výkonu rozhodnutia podstatným spôsobom, ktorý výkon rozhodnutia by bol prípadne vedený navrhovateľom na Jaromíra Šimka podľa výsledku z konania vedeného na súde prvého stupňa pod sp. zn. 33Cb/187/2013, t.j. zakázať nakladať s predmetnými nehnuteľnosťami v rozsahu, ktorý by bránil potenciálnemu výkonu rozhodnutia vedenému voči Jaromírovi Šimkovi. Súd prvého stupňa vyhodnotil skutočnosti, na ktoré odporca poukázal ako skutočnosti existujúce už v čase rozhodovania súdu prvého stupňa o návrhu na nariadenie predbežného opatrenia ako aj v čase rozhodovania odvolacieho súdu o odvolaní odporcu voči nariadeniu predbežného opatrenia, preto nie sú naplnené formálne podmienky na zrušenie predbežného opatrenia, ako to predpokladá § 77 ods. 2 O.s.p.. Súd prvého stupňa taktiež poukázal na skutočnosť, že samotná existencia ďalšieho majetku Jaromíra Šimka nie je dostačujúcim dôvodom na zmenu právneho posúdenia osvedčeného skutkového stavu, na základe ktorého súd rozhodol o návrhu na nariadení predbežného opatrenia, nakoľko predbežné opatrenie bolo nariadené predovšetkým z dôvodu potreby predísť nastoleniu stavu zmeny výkonu rozhodnutia na Jaromíra Šimka podstatným spôsobom, keď v ustanovení § 42b ods. 4 Občianskeho zákonníka je nepriamo upravený spôsob výkonu rozhodnutia a tento sa viaže k tomu, čo ušlo z majetku dlžníka (Jaromíra Šimka) a tento dôvod uznal súd prvého stupňa za pretrvávajúci v prípade existencie ďalšieho majetku dlžníka (Jaromíra Šimka). K námietke zastaveného konania vedeného pod sp. zn. 33Cb/187/2013, súd prvého stupňa uviedol, že samotné zastavenie konania nemá bez ďalšieho priamy vplyv na možnosť navrhovateľa domáhať sa odporovateľnosti právneho úkonu, keď právny úkon je odporovateľný v prípade existencie vymáhateľnej pohľadávky, pričom nie je podmienkou prebiehajúce súdne konanie k tejto pohľadávke. Proti uzneseniu súdu prvého stupňa podal odporca riadne a včas odvolanie v ktorom odvolaciemu súdu navrhol napadnuté uznesenie zmeniť a návrhu vyhovieť. V odvolaní uviedol najmä, že súd prvého stupňa neprihliadal na pominutie výlučne jediného dôvodu, pre ktoré bolo predbežné opatrenie nariadené a to prebiehajúceho konania o domnelej pohľadávke navrhovateľa v konaní 33Cb/187/2013, ktoré bolo právoplatne skončené 14.11.2013. Uviedol, že v súčasnosti navrhovateľ nemá žiadnu pohľadávku voči predajcovi a preto nemôže byť takáto pohľadávka judikovaná či daná na vymáhanie z čoho vyplýva, že výkon akéhokoľvek rozhodnutia nemôže byť ohrozený. K odvolaniu odporcu sa vyjadril navrhovateľ, ktorý odvolaciemu súdu navrhol napadnuté uznesenie ako vecne správne potvrdiť. Vo vyjadrení vyslovil názor, že dôvody pre ktoré bolo predbežné opatrenie č.k. 36Cb/200/2013-55 zo dňa 28.8.2013 nariadené nepominuli. Uviedol, že predbežné opatrenie bolo nariadené najmä z dôvodu potreby predísť nastoleniu stavu zmeny výkonu rozhodnutia na Jaromíra Šimka podstatným spôsobom, keď v ustanovení § 42b ods.4 Občianskeho zákonníka je nepriamo uvedený spôsob výkonu rozhodnutia a tento sa viaže k tomu, čo ušlo z majetku dlžníka - Jaromíra Šimka a tento dôvod pretrváva aj v prípade existencie ďalšieho majetku dlžníka. Navrhovateľ tiež spomenul, že odporca nepreukázal existenciu majetku H. Š. v hodnote, ktorá by pokrývala pohľadávku navrhovateľa. Uviedol, že na preukázanie takéhoto majetku nie je postačujúce tvrdenie odporcu, že H. Š. vlastní aj iné nehnuteľnosti, ktorých hodnotu podložil iba stanoviskom realitnej kancelárie. Navrhovateľ vo vyjadrení taktiež poukázal, že odporca v návrhu na zrušenie uznesenia č.k. 36Cb/200/2013-55 zo dňa 28.8.2013 uviedol tie isté dôvody ako v odvolaní proti uzneseniu o nariadení predbežného opatrenia, o ktorom už odvolací súd rozhodol. Navrhovateľ vyjadril súhlas s názorom súdu prvého stupňa, že zastavenie konania sp.zn. 33Cb/187/2013 nemá vplyv na možnosť navrhovateľa domáhať sa odporovateľnosti právneho úkonu v prípade existencie vymáhateľnej pohľadávky, ktorú si navrhovateľ u odporcu nároku je i v súdnom konaní vedenom na Okresnom súde Pezinok pod sp. zn. 36Cb/35/2014. Krajský súd v Bratislave ako súd odvolací ( § 10 ods. 1 O.s.p.) preskúmal vec v rozsahu podľa ustanovenia § 212 ods. 1 a § 214 ods.2 O.s.p. bez nariadenia pojednávania a dospel k záveru, že odvolanie odporcu nie je dôvodné. Podľa § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti dôvodov napadnutého rozhodnutia ďalšie dôvody. Odvolací súd sa v celom rozsahu stotožnil s názorom súdu prvého stupňa, ktorý vyhodnotil, že odporca nepreukázal pominutie dôvodu pre ktorý bolo predbežné opatrenie nariadené. V tomto konaní sa navrhovateľ domáha odporovateľnosti právneho úkonu, ktorý predpokladá existenciu vymáhateľnej pohľadávky, táto pohľadávka však, podľa názoru odvolacieho súdu, nemusí byť priznaná vykonateľným rozhodnutím, či žalovaná v súdnom konaní, musí však byť žalovateľnou pohľadávkou, teda pohľadávkou ktorej sa možno na súde domáhať a preto skutočnosť, či tak navrhovateľ v konaní vedenom pod sp.zn. 33Cb/187/2013 alebo 36Cb/35/2014 urobil, nemá vplyv na nariadené predbežné opatrenie. Existenciu vymáhateľnej pohľadávky súd prvého stupňa musí posúdiť ako predbežnú otázku v konaní o odporovateľnosti právneho úkonu teda aj v tomto konaní. Odvolací súd sa s poukazom na vyššie uvedené v celom rozsahu stotožnil so závermi súdu prvého stupňa, z dôvodov uvedených v odôvodnení napadnutého uznesenia, a preto ho ako vecne správne podľa § 219 O.s.p. potvrdil. Poučenie: Proti tomuto uzneseniu odvolanie nie je prípustné.

